東兵長句十韻
作者：杜牧
朝代：唐

paragraphs: 上黨爭爲天下脊，邯鄲四十萬秦坑。
狂童何者欲專地，聖主無私豈翫兵。
玄象森羅搖北落，詩人章句詠東征。
雄如馬武皆彈劒，少似終軍亦請纓。
屈指廟堂無失策，垂衣堯舜待昇平。
羽林東下雷霆怒，楚甲南來組練明。
即墨龍文光照曜，常山蛇陣勢縱橫。
落鵰都尉萬人敵，黑矟將軍一鳥輕。
漸見長圍雲欲合，可憐窮壘帶猶縈。
凱歌應是新年唱，便逐春風浩浩聲。